Lisa Marie Presley prodaje Elvisovo ime i lik (17/12/04) - 2004-12-17
Kćer "kralja rock and rolla" odlučila prodati 85 posto njegove ostavštine za 100 milijuna dolara
Lisa Marie Presley najavila je prodaju najvećeg dijela ostavštine svojeg oca Elvisa, uključujući i prava na njegov lik i ime. Kompanija Elvis Presley Enterprises, Inc. priopćila je da je kćer kralja rock and rolla sklopila ugovor o prodaji 85 posto imovine kompanije biznismenu Robertu F. X. Sillermanu vrijedan oko 100 milijuna dolara. Lisa Marie Presley ipak će zadržati Presleyevo imanje Graceland. Presleyeva ostavština donijela je prošle godine zaradu od 45 milijuna dolara. Lisa Marie će zadržati vlasnički udio u novoj kompaniji koja će, kako se očekuje, biti vrijedna 20 milijuna dolara. Sklapanje sporazuma neće, međutim, utjecati na poslovanje Gracelanda, gdje će se organizirane ture nastaviti prema postojećem rasporedu. Elvisovo imanje u Memphisu svake godine posjeti oko 650 tisuća posjetitelja. Iako Elvis zauzima prvo mjesto na "Forbesovoj" listi najunosnijih mrtvih slavnih ličnosti, Sillerman u njemu vidi nove poslovne i marketinške mogućnosti, posebno u inozemstvu.